               EUROPOS KOMISIJA
            Briuselis, 2020 04 20
            COM(2020) 154 final
            2020/0061(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos (OTIF) Techninių ekspertų komiteto 13-ajame posėdyje, dėl geležinkelių riedmenų keliamo triukšmo VTN, prekinių vagonų VTN ir transporto priemonių ženklinimo VTN pakeitimų priėmimo ir dėl visiškai peržiūrėtos už techninę priežiūrą atsakingų subjektų sertifikavimo ir audito taisyklių ir su transporto priemonių registrais susijusių specifikacijų redakcijos priėmimo

               AIŠKINAMASIS MEMORANDUMAS

               1.Pasiūlymo dalykas

               2020 m. birželio 16–17 d. Berne įvyks 13-asis Tarptautinio vežimo geležinkeliais tarpvyriausybinės organizacijos (OTIF) Techninių ekspertų komiteto posėdis. Į posėdžio darbotvarkę įtraukta:

               –pasiūlymas iš dalies pakeisti su geležinkelių riedmenų keliamu triukšmu susijusią vienodą techninę normą (VTN);

               –pasiūlymas iš dalies pakeisti su prekiniais vagonais susijusią VTN;

               –pasiūlymas iš dalies pakeisti su transporto priemonių ženklinimu susijusią VTN;

               –pasiūlymas visiškai peržiūrėti už techninę priežiūrą atsakingų subjektų sertifikavimo ir audito taisykles (ECM taisykles) ir

               –pasiūlymas visiškai peržiūrėti su transporto priemonių registrais susijusias specifikacijas.

               Remiantis SESV 218 straipsnio 9 dalimi, pozicija, kurios dėl minėtų Techninių ekspertų komiteto ketinamų priimti sprendimų turi būti laikomasi Sąjungos vardu, turi būti nustatyta Tarybos sprendimu.

               2.Pasiūlymo aplinkybės

               2.1.Tarptautinio vežimo geležinkeliais sutartis (COTIF)

               1980 m. gegužės 9 d. Tarptautinio vežimo geležinkeliais sutartis (COTIF) su pakeitimais, padarytais 1999 m. birželio 3 d. Vilniaus protokolu, yra tarptautinis susitarimas, kurio susitariančiosios šalys yra Sąjunga ir 25 valstybės narės (išskyrus Kiprą ir Maltą).

               Europos Sąjunga prie COTIF prisijungė 2011 m. birželio 16 d. Tarybos sprendimu 2013/103/ES
                  1
               . To sprendimo III priede nustatyta Tarybos, valstybių narių ir Komisijos dalyvavimo OTIF procedūrose vidaus tvarka. Pagal to III priedo 3.1 punktą, jei darbotvarkės punktas yra susijęs su išimtinei Sąjungos kompetencijai priklausančiais klausimais, Sąjungos vardu balsuos Komisija.

               Pagal COTIF 2 straipsnio 1 dalį OTIF tikslas – visais atžvilgiais skatinti, gerinti ir lengvinti tarptautinį geležinkelių susisiekimą, visų pirma įvairiose tarptautinio geležinkelių susisiekimo teisės srityse sukuriant vienodos teisės sistemas. COTIF taip pat nustatomas organizacijos valdymas, jos tikslai, funkcijos, santykiai su susitariančiosiomis šalimis ir jos veikla apskritai.

               Taigi COTIF reglamentuoja skirtingus geležinkelių srities teisės aktų teisinius ir techninius aspektus; ji padalyta į dvi dalis: pačią sutartį, reglamentuojančią OTIF valdymą, ir aštuonis priedėlius (įskaitant naują H priedėlį, kuris turi būti priimtas per būsimą 13-ąją OTIF generalinę asamblėją), kuriais nustatoma vienoda geležinkelių teisė.

               –A priedėlis. Tarptautinio keleivių vežimo geležinkeliais sutartis (CIV)

               –B priedėlis. Tarptautinio krovinių vežimo geležinkeliais sutartis (CIM)

               –C priedėlis. Pavojingų krovinių tarptautinis vežimas geležinkeliais (RID)

               –D priedėlis. Transporto priemonių naudojimo tarptautiniam geležinkelių susisiekimui sutartys (CUV)

               –E priedėlis. Infrastruktūros naudojimo tarptautiniam geležinkelių susisiekimui sutartis (CUI)

               –F priedėlis. Vienodosios techninių standartų tvirtinimo ir vienodų techninių normų, taikomų geležinkelio priemonėms, kurias ketinama naudoti tarptautiniam susisiekimui, priėmimo taisyklės (APTU vienodosios taisyklės)

               –G priedėlis. Vienodosios tarptautiniam susisiekimui naudojamų geležinkelio priemonių techninio priėmimo taisyklės (ATMF vienodosios taisyklės)

               –H priedėlis. Vienodosios saugaus traukinių eksploatavimo tarptautinio susisiekimo srityje taisyklės (EST vienodosios taisyklės)

               Remiantis COTIF F ir G priedėliais, techninei sąveikai užtikrinti taikoma 12 vienodų techninių normų (VTN). Pagal COTIF taikomų VTN paskirtis yra tokia pati kaip ir ES techninių sąveikos specifikacijų (TSS), kurių būtina laikytis norint gauti leidimą vykdyti tarptautinį susisiekimą.

               42 iš 47 valstybių, kurios yra COTIF šalys, įskaitant jau minėtas 25 ES valstybes nares, taiko F ir G priedėlius.

               2.2.OTIF Techninių ekspertų komitetas

               Techninių ekspertų komitetas įsteigtas pagal COTIF 13 straipsnio 1 dalies f punktą. Jį sudaro OTIF valstybės narės, taikančios COTIF F ir G priedėlius (APTU, ATMF).

               Techninių ekspertų komiteto kompetencijai priklauso klausimai, susiję su sąveika ir techniniu derinimu geležinkelių srityje, ir techninio patvirtinimo procedūros. Jis rengia APTU ir ATMF priedėlių ir juose nustatytų vienodųjų taisyklių, taikomų geležinkelio priemonėms, kurias ketinama naudoti tarptautiniam susisiekimui, redakcijas; tas darbas visų pirma susijęs su:

               ·transporto priemonių ir infrastruktūros techninių normų priėmimu ir standartų tvirtinimu;

               ·transporto priemonių atitikties vertinimo procedūromis;

               ·transporto priemonių techninės priežiūros nuostatomis;

               ·atsakomybe už traukinio sudėtį ir saugų transporto priemonių naudojimą;

               ·rizikos vertinimo ir bendro įvertinimo nuostatomis;

               ·registrų specifikacijomis.

               Šiuo metu Techninių ekspertų komitete veikia nuolatinė darbo grupė (WG TECH), atsakinga už komiteto sprendimų rengimą.

               Pagal COTIF 20 straipsnio 1 dalies b punktą ir F priedėlio (APTU) 6 straipsnį Techninių ekspertų komitetas yra kompetentingas priimti arba iš dalies keisti VTN. Pagal G priedėlio (ATMF) 13 straipsnio 1, 4 ir 5 dalis Techninių ekspertų komitetas taip pat yra kompetentingas priimti sprendimus dėl nacionalinių transporto priemonių registrų (NTPR) keitimo, jungimo ar panaikinimo. Galiausiai pagal ATMF 15 straipsnio 2 dalį Techninių ekspertų komitetas yra kompetentingas priimti ir iš dalies keisti už techninę priežiūrą atsakingų subjektų (ECM, angl. Entities in Charge of Maintenance) sertifikavimo ir audito taisykles.

               2.3.Aktų priėmimas Techninių ekspertų komitete

               Pagal APTU 6 straipsnį Techninių ekspertų komitetas nusprendžia, ar priimti VTN ar nuostatą, kuria ji iš dalies keičiama, laikydamasis sutarties 16, 20 straipsniuose ir 33 straipsnio 6 dalyje nustatytos tvarkos. Paprastai vienodų techninių normų priėmimo procesas gali trukti apie pusantrų metų.

               2.4.Numatomi aktai, kuriuos Techninių ekspertų komitetas turi priimti 2020 m. birželio 16–17 d. posėdyje

               2.4.1.Geležinkelių riedmenų keliamo triukšmo, prekinių vagonų ir transporto priemonių ženklinimo VTN keitimas

               OTIF vienodos techninės normos (VTN) – tai techninių specifikacijų, grindžiamų COTIF principais, tikslais bei procedūromis ir susijusių su geležinkelio priemonių projektavimu ir eksploatavimu, rinkinys, kurio pagrindinis tikslas – užtikrinti kuo didžiausią sąveikumą. Taigi OTIF VTN yra lygiavertės ES techninėms sąveikos specifikacijoms (TSS).

               Siekiant užtikrinti transporto priemonių, kurias leidžiama naudoti pagal Europos Sąjungos teisę, ir transporto priemonių, kurias leidžiama naudoti tarptautinėms operacijoms pagal ATMF 3a straipsnį, lygiavertiškumą, Europos Sąjungos techninės sąveikos specifikacijos ir COTIF vienodos techninės normos turi derėti.

               Pakeitimais, kuriuos Techninių ekspertų komitetui siūloma priimti, bus užtikrintas nuolatinis visiškas Europos Sąjungos ir COTIF nuostatų lygiavertiškumas, kaip apibrėžta ATMF.

               ·Geležinkelių riedmenų keliamo triukšmo VTN

               Geležinkelių riedmenų keliamo triukšmo VTN nustatomi pagrindiniai ir papildomi reikalavimai, susiję su geležinkelių  riedmenų keliamu triukšmu. Dabar galiojančios redakcijos VTN yra lygiavertė Komisijos reglamente (ES) Nr. 1304/2014
                  2
                nustatytai triukšmo TSS. Siūlomų VTN pakeitimų tikslas – suteikti Šalims galimybę riboti senų vagonų, kurie neatitinka šiuolaikinių pravažiuojančio riedmens keliamo triukšmo reikalavimų nustatytose geležinkelio linijose, kuriose triukšmas kelia problemų, naudojimą.

               2019 m. gegužės 16 d. Komisija priėmė Komisijos reglamento (ES) Nr. 1304/2014 pakeitimą
                  3
               , kuriuo išplečiama triukšmo TSS taikymo sritis ir siūloma nuo 2024 m. visoje ES diegti su infrastruktūra susijusią tylesnių maršrutų koncepciją. Į būsimą triukšmo VTN neįtraukta termino „tylus maršrutas“ apibrėžtis – tylius maršrutus nustatyti leidžiama pačioms susitariančiosioms valstybėms už ES ribų. Tačiau šis nukrypimas nuo ES TSS nelaikomas žalingu ES, jeigu tylių maršrutų koncepcijos diegimo pradžios data bus suderinta su ES, nes tas nukrypimas nedaro poveikio į ES arba iš jos vykdomam susisiekimui.

               Techninių ekspertų komiteto sprendimo iš dalies pakeisti geležinkelių riedmenų keliamo triukšmo VTN tikslas – išlaikyti jos lygiavertiškumą (kaip apibrėžta ATMF) triukšmo techninei sąveikos specifikacijai, kuri įtraukta į Komisijos reglamentą (ES) Nr. 1304/2014 su pakeitimais, padarytais 2019 m.

               Išvada. Europos Sąjunga gali balsuoti už OTIF pasiūlytą geležinkelių riedmenų keliamo triukšmo VTN pakeitimą.

               ·Prekinių vagonų VTN

               Prekinių vagonų VTN nustatomi reikalavimai, susiję su sunkvežimiams vežti skirtomis transporto priemonėmis. Dabar galiojančios redakcijos VTN yra lygiavertė Komisijos reglamente (ES) Nr. 321/2013
                  4
                nustatytai vagonų TSS.

               2019 m. gegužės 16 d. Komisija priėmė Komisijos reglamento (ES) Nr. 321/2013 pakeitimą
                  5
               .

               Techninių ekspertų komiteto sprendimo tikslas – iš dalies pakeisti prekinių vagonų VTN, kad būtų išlaikytas jos lygiavertiškumas Komisijos reglamente (ES) Nr. 321/2013 su naujausiais pakeitimais nustatytoms specifikacijoms.

               Išvada. Europos Sąjunga gali balsuoti už OTIF pasiūlytą prekinių vagonų VTN pakeitimą.

               ·Transporto priemonių ženklinimo VTN

               Ženklinimo VTN nustatomi vagonų ženklinimo reikalavimai. Šiai VTN nėra vienos lygiavertės Europos Sąjungos TSS.

               Šios VTN 1–6 skirsniai dabar yra lygiaverčiai OPE TSS P priedėliui (Sprendimo 2007/756/EB su paskutiniais pakeitimais, padarytais Sprendimu 2012/757/ES
                  6
               , I priedas), o 7–18 skirsniai yra lygiaverčiai ES NGRR specifikacijos (Komisijos sprendimas 2007/756/EB
                  7
               ) 6 priedėliui.

               2019 m. gegužės 16 d. Komisija priėmė naują OPE TSS (Komisijos reglamentas (ES) 2019/773
                  8
               ), o   2018 m. spalio 25 d. patvirtintas naujas Europos transporto priemonių registras (Komisijos sprendimas (ES) 2018/1614)
                  9
               .

               Sprendimo iš dalies pakeisti ženklinimo VTN tikslas – išlaikyti jos lygiavertiškumą:

               –Komisijos įgyvendinimo reglamento (ES) 2019/773 su naujausiais pakeitimais H priedėlio 1–6 skirsniams (OPE TSS),

               –Komisijos įgyvendinimo sprendimo (ES) 2018/1614 6 priedėlio 7–18 skirsniams (ETPR).

               Išvada. Europos Sąjunga gali balsuoti už OTIF pasiūlytą Transporto priemonių ženklinimo VTN pakeitimą.

               2.4.2.Visiška už techninę priežiūrą atsakingų subjektų (ECM) specifikacijų peržiūra

               Už techninę priežiūrą atsakingų subjektų sertifikavimo sistemoje nustatyti reikalavimai ir vertinimo kriterijai, taikomi už prekinių vagonų priežiūrą atsakingiems subjektams. Ta sistema yra lygiavertė Komisijos reglamentui (ES) Nr. 445/2011
                  10
               .

               2019 m. gegužės 16 d. Komisija priėmė naują Komisijos reglamentą (ES) 2019/779
                  11
               , kuriuo panaikinamas ir pakeičiamas Komisijos reglamentas (ES) Nr. 445/2011 ir kuriuo nuo 2020 m. birželio 16 d. ECM sertifikavimas bus taip pat taikomas visų rūšių transporto priemonėms.

               Techninių ekspertų komiteto sprendimo iš dalies pakeisti ATMF A priedą „Už techninę priežiūrą atsakingų subjektų sertifikavimo ir audito taisyklės“ tikslas yra išlaikyti jo lygiavertiškumą (kaip apibrėžta ATMF 3a straipsnio 5 dalyje) 2019 m. gegužės 16 d. Komisijos reglamentui (ES) 2019/779.

               Siekiant užtikrinti nuolatinį Europos Sąjungos taisyklių ir COTIF taisyklių lygiavertiškumą (kaip apibrėžta ATMF 3a straipsnio 5 dalyje), COTIF taisyklės turėtų būti iš dalies pakeistos. Reikia pažymėti, kad garantuojamas tik nuostatų dėl prekinių vagonų lygiavertiškumas.

               Palyginti su galiojančiomis COTIF taisyklėmis, Techninių ekspertų komiteto siūlomame tekste nėra numatyta iš esmės pakeisti su sertifikavimu susijusius už techninę priežiūrą atsakingų subjektų įpareigojimus ar reikalavimus. Pagrindinis naujojo teksto tikslas – išplėsti sertifikavimo taikymo sritį, kad būtų sertifikuojami už visų rūšių transporto priemonių – ne tik prekinių vagonų (kaip anksčiau) – priežiūrą atsakingi subjektai.

               Apibendrinimas:

               –ECM sertifikavimas išlieka privalomas visiems už prekinių vagonų priežiūrą atsakingiems subjektams, be to,

               –ECM sertifikavimas išplečiamas įtraukiant ir už visų kitų rūšių transporto priemonių priežiūrą atsakingus subjektus. Todėl įprasta tvarka ECM sertifikavimas būtų privalomas, išskyrus šią išimtį:

               –geležinkelio įmonėms, prižiūrinčioms transporto priemones (išskyrus prekinius vagonus), kurias jos eksploatuoja tik pačios, nebūtų taikomas privalomas ECM sertifikavimas. Tokiais atvejais atitinkamos valstybės narės kompetentinga institucija turi įsitikinti, kad laikomasi pasiūlymo II priede nustatytų bendrųjų reikalavimų ir kriterijų.

               Todėl, nepriklausomai nuo to, ar sertifikavimas yra privalomas konkrečiam už techninę priežiūrą atsakingam subjektui, kiekvienas už techninę priežiūrą atsakingas subjektas, įskaitant subjektus, kurių nesertifikuoja išorės sertifikavimo įstaigos, turi laikytis pasiūlymo II priede nustatytų bendrųjų reikalavimų ir kriterijų, kuriais užtikrinamas minimalus techninės priežiūros lygis.

               Išvada. Europos Sąjunga gali balsuoti už tai, kad būtų visiškai peržiūrėtos už techninę priežiūrą atsakingų subjektų specifikacijos, kaip siūlo OTIF, jei šio dokumento priede pateikti pakeitimai bus įtraukti į COTIF tekstą.

               2.4.3.Visiška nacionalinio transporto priemonių registro specifikacijų peržiūra

               Dabartinės NTPR specifikacijos yra lygiavertės specifikacijoms, nustatytoms Komisijos sprendime 2007/756/EB.

               Komisija priėmė į 4-ąjį geležinkelių dokumentų rinkinį įtrauktą Komisijos įgyvendinimo sprendimą (ES) 2018/1614, kuriuo nustatytos atnaujintos ES nacionalinių transporto priemonių registrų ir juos nuo 2021 m. pakeisiančio Europos transporto priemonių registro (ETPR) specifikacijos ir panaikintas Komisijos sprendimas 2007/756/EB.

               Techninių ekspertų komiteto sprendimą iš dalies pakeisti NTPR specifikacijas nulėmė Komisijos įgyvendinimo sprendimo (ES) 2018/1614 priėmimas.

               Iki 2021 m. ES valstybės narės suvienys jėgas ir valdys transporto priemonių leidimų išdavimą ir informaciją naudodamosi bendru registru – būsimuoju ETPR, kuris pakeis buvusius 25 ES valstybių narių NTPR. OTIF kontekste ETPR taptų ES regiono NTPR. ETPR gali būti registruojamos transporto priemonės iš kitų šalių, visų pirma šalių, kurios pagal ES kaimynystės politiką įsipareigojo įgyvendinti ES teisę sudarydamos dvišalius susitarimus su ES (pvz., NO, CH, Vakarų Balkanai ir t. t.). Kiti OTIF nariai gali prašyti registruoti ETPR transporto priemones, jei jas leidžiama naudoti tarptautiniam susisiekimui.

               Išvada. Europos Sąjunga gali balsuoti už OTIF pasiūlytą visišką nacionalinio transporto priemonių registro (NTPR) specifikacijų peržiūrą, jei šio dokumento priede pateikti pakeitimai bus įtraukti į OTIF tekstą.

               2.5.Sąjungos kompetencija ir balsavimo teisės

               Pagal Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie COTIF, patvirtinto 2011 m. birželio 16 d. Tarybos sprendimu, 6 straipsnį:

               „1. Priimant sprendimus Sąjungos išimtinei kompetencijai priklausančiais klausimais Sąjunga naudojasi savo valstybių narių balsavimo teisėmis pagal Sutartį.

               2. Priimant sprendimus tais klausimais, kurie priskirti pasidalijamajai Sąjungos ir jos valstybių narių kompetencijai, balsuoja Sąjunga arba jos valstybės narės.

               3. Atsižvelgiant į Sutarties 26 straipsnio 7 dalį, Sąjunga turi tiek balsų, kiek jų turi visos jos valstybės narės, kurios taip pat yra Sutarties Šalys. Jei balsuoja Sąjunga, jos valstybės narės nebalsuoja.“

               Pagal Sąjungos teisę Sąjunga turi išimtinę kompetenciją spręsti geležinkelių transporto klausimus tais atvejais, kai COTIF arba kiti pagal ją priimti teisės aktai gali turėti įtakos šioms galiojančioms Sąjungos taisyklėms arba pakeisti jų apimtį.

               Pakeitimų priėmimas turės akivaizdų poveikį Sąjungos taisyklėms, nes priemonės tikslas – suderinti triukšmo VTN, vagonų VTN, ženklinimo VTN, ECM taisykles ir NTPR specifikacijas su atitinkamai Komisijos įgyvendinimo reglamentu (ES) 2019/776, Komisijos įgyvendinimo reglamentu (ES) 2019/774, Komisijos įgyvendinimo reglamentu (ES) 2019/773, Komisijos įgyvendinimo reglamentu (ES) 2019/779 ir Komisijos įgyvendinimo sprendimu (ES) 2018/1614 su naujausiais pakeitimais.

               Kadangi penkių pirmiau minėtų Techninių ekspertų komiteto sprendimų klausimai priklauso išimtinei Sąjungos kompetencijai, balsavimo teisėmis priimant šiuos penkis sprendimus naudojasi Sąjunga, atstovaujama Komisijos.

               3.Pozicija, kurios turi būti laikomasi Sąjungos vardu

               Dėl visų pirmiau nurodytų priežasčių Sąjunga turėtų balsuoti už pakeitimus.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  12
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  13
               .

               4.1.2.Taikymas aptariamuoju atveju

               Aktai, kuriuos turi priimti Techninių ekspertų komitetas, yra teisinę galią turintys aktai. Numatomi aktai turi teisinę galią, nes jais iš dalies keičiami OTIF teisės aktai, COTIF vienodas technines normas suderinant su ES techninėmis sąveikos specifikacijomis, ECM taisykles ir nacionalinio transporto priemonių registro specifikacijas su atitinkamais ES įgyvendinimo reglamentais, ir jie yra privalomi Sąjungai.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su geležinkelių transportu.

               Todėl siūlomo sprendimo materialinis teisinis pagrindas yra SESV 91 straipsnis.

               4.3.Išvada

               Siūlomo sprendimo teisinis pagrindas turėtų būti SESV 91 straipsnis kartu su 218 straipsnio 9 dalimi.

               2020/0061 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos (OTIF) Techninių ekspertų komiteto 13-ajame posėdyje, dėl geležinkelių riedmenų keliamo triukšmo VTN, prekinių vagonų VTN ir transporto priemonių ženklinimo VTN pakeitimų priėmimo ir dėl visiškai peržiūrėtos už techninę priežiūrą atsakingų subjektų sertifikavimo ir audito taisyklių ir su transporto priemonių registrais susijusių specifikacijų redakcijos priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)pagal Tarybos sprendimą 2013/103/ES
                  14
                Sąjunga prisijungė prie 1980 m. gegužės 9 d. Tarptautinio vežimo geležinkeliais sutarties (toliau – COTIF) su pakeitimais, padarytais 1999 m. birželio 3 d. Vilniaus protokolu;

               (2)COTIF šalys yra visos valstybės narės, išskyrus Kiprą ir Maltą;

               (3)pagal COTIF 13 straipsnio 1 dalies f punktą įsteigtas Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitetas;

               (4)pagal COTIF 20 straipsnio 1 dalies b punktą ir F priedėlio (APTU) 6 straipsnį Techninių ekspertų komitetas yra kompetentingas priimti arba iš dalies pakeisti, inter alia, vienodas technines normas, susijusias su geležinkelių riedmenų keliamu triukšmu (triukšmo VTN), prekiniais vagonais (vagonų VTN) ir transporto priemonių ženklinimu (ženklinimo VTN). Pagal G priedėlio (ATMF) 13 straipsnio 1, 4 ir 5 dalis Techninių ekspertų komitetas yra kompetentingas spręsti dėl nacionalinių transporto priemonių registrų (NTPR) sudarymo ar keitimo, jungimo ar panaikinimo. Galiausiai pagal ATMF 15 straipsnio 2 dalį Techninių ekspertų komitetas yra kompetentingas priimti ir iš dalies keisti už techninę priežiūrą atsakingų subjektų (ECM) sertifikavimo ir audito taisykles;

               (5)Techninių ekspertų komitetas į savo 13-ojo posėdžio, kuris vyks 2020 m. birželio 16 ir 17 d., darbotvarkę įtraukė pasiūlymą dėl sprendimų iš dalies pakeisti geležinkelių riedmenų keliamo triukšmo VTN, prekinių vagonų VTN, transporto priemonių ženklinimo VTN, taip pat pasiūlymą visiškai peržiūrėti už techninę priežiūrą atsakingų subjektų (ECM) sertifikavimo ir audito taisykles ir visiškai peržiūrėti su nacionaliniais transporto priemonių registrais susijusias specifikacijas;

               (6)tikslinga nustatyti poziciją, kurios turi būti laikomasi Sąjungos vardu Techninių ekspertų komitete, nes numatomi pakeitimai bus privalomi Sąjungai;

               (7)tų pakeitimų tikslas – suderinti geležinkelių riedmenų keliamo triukšmo VTN, prekinių vagonų VTN, transporto priemonių ženklinimo VTN ir už techninę priežiūrą atsakingų subjektų (ECM) sertifikavimo ir audito taisykles su atitinkamai Komisijos įgyvendinimo reglamentu (ES) 2019/774
                  15
               , Komisijos įgyvendinimo reglamentu (ES) 2019/776
                  16
               , Komisijos įgyvendinimo reglamentu (ES) 2019/773
                  17
                ir Komisijos įgyvendinimo reglamentu (ES) 2019/779
                  18
               . Su transporto priemonių registrais susijusios specifikacijos atnaujintos atsižvelgiant į Komisijos įgyvendinimo sprendimą (ES) 2018/1614
                  19
               ;

               (8)siūlomi pakeitimai atitinka Sąjungos teisę ir strateginius tikslus, nes jais prisidedama prie OTIF teisės aktų suderinimo su lygiavertėmis Sąjungos nuostatomis, todėl Sąjunga jiems turėtų pritarti,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos (OTIF) Techninių ekspertų komiteto 13-ajame posėdyje, dėl geležinkelių riedmenų keliamo triukšmo VTN, prekinių vagonų VTN ir transporto priemonių ženklinimo VTN pakeitimų priėmimo ir dėl visiškos už techninę priežiūrą atsakingų subjektų sertifikavimo ir audito taisyklių (ECM taisyklių) ir su transporto priemonių registrais susijusių specifikacijų peržiūros yra tokia:

               (1)balsuoti už Techninių ekspertų komiteto pasiūlytus prekinių vagonų VTN pakeitimus, išdėstytus Techninių ekspertų komiteto darbiniuose dokumentuose „TECH-20005-CTE13-6.2-e-UTP WAG Annex“ ir „TECH-20005-CTE13-6.2-e-UTP WAG Proposal“;

               (2)balsuoti už Techninių ekspertų komiteto pasiūlytus transporto priemonių ženklinimo VTN, išdėstytus Techninių ekspertų komiteto darbiniuose dokumentuose „TECH-20006-CTE13-6.3-e-UTP MARKING annex“ ir „TECH-20006-CTE13-6.3-e-UTP MARKING Proposal“;

               (3)balsuoti už Techninių ekspertų komiteto pasiūlytus geležinkelių riedmenų keliamo triukšmo VTN pakeitimus, išdėstytus Techninių ekspertų komiteto darbiniuose dokumentuose „TECH-20004-CTE13-6.1-e-UTP NOI Annex“ ir „TECH-20004-CTE13-6.1-e-UTP NOI Proposal“;

               (4)balsuoti už tai, kad būtų visiškai peržiūrėtos už techninę priežiūrą atsakingų subjektų sertifikavimo ir audito taisyklės (ECM taisyklės), su sąlyga, kad Techninių ekspertų komiteto darbinių dokumentų „TECH-20007-CTE13-6.4-e-ECM Annex“ ir „TECH-20007-CTE13-6.4-e-ECM Proposal“ tekstas bus pakeistas taip, kaip išdėstyta šio sprendimo priede;

               (5)balsuoti už tai, kad būtų visiškai peržiūrėtos su nacionaliniais transporto priemonių registrais susijusios specifikacijos, su sąlyga, kad Techninių ekspertų komiteto darbinių dokumentų „TECH-20008-CTE13-6.5-e-vehicle register Annex“ ir „TECH-20008-CTE13-6.5-e-vehicle register Proposal“ tekstas bus pakeistas taip, kaip išdėstyta šio sprendimo priede .

               2 straipsnis

               Priimti Techninių ekspertų komiteto sprendimai skelbiami Europos Sąjungos oficialiajame leidinyje, nurodant jų įsigaliojimo dieną.

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

                     (2)

                        2014 m. lapkričio 26 d. Komisijos reglamentas (ES) Nr. 1304/2014 dėl posistemio „Geležinkelių riedmenys. Triukšmas“ techninės sąveikos specifikacijos, kuriuo iš dalies keičiamas Sprendimas 2008/232/EB ir panaikinamas Sprendimas 2011/229/ES (OL L 356, 2014 12 12, p. 421).

                     (3)

                        2019 m. gegužės 16 d. Komisijos įgyvendinimo reglamentas (ES) 2019/774, kuriuo dėl posistemio „Geležinkelių riedmenys. Triukšmas“ techninės sąveikos specifikacijos taikymo turimiems prekiniams vagonams iš dalies keičiamas Reglamentas (ES) Nr. 1304/2014 (OL L 139I , 2019 5 27, p. 89)

                     (4)

                        2013 m. kovo 13 d. Komisijos reglamentas (ES) Nr. 321/2013 dėl Europos Sąjungos geležinkelių sistemos posistemio „Riedmenys. Prekiniai vagonai“ techninės sąveikos specifikacijos, kuriuo panaikinamas Komisijos sprendimas 2006/861/EB (OL L 104, 2013 4 12, p. 1).

                     (5)

                        2019 m. gegužės 16 d. Komisijos įgyvendinimo reglamentas (ES) 2019/776, kuriuo dėl suderinimo su Europos Parlamento ir Tarybos direktyva (ES) 2016/797 ir konkrečių tikslų, išdėstytų Komisijos deleguotajame sprendime (ES) 2017/1474, įgyvendinimo iš dalies keičiami Komisijos reglamentai (ES) Nr. 321/2013, (ES) Nr. 1299/2014, (ES) Nr. 1301/2014, (ES) Nr. 1302/2014 ir (ES) Nr. 1303/2014, Komisijos reglamentas (ES) 2016/919 ir Komisijos įgyvendinimo sprendimas 2011/665/ES (OL L 139I, 2019 5 27, p. 108).

                     (6)

                        2012 m. lapkričio 14 d. Komisijos sprendimas 2012/757/ES dėl Europos Sąjungos traukinių eismo organizavimo ir valdymo posistemio techninės sąveikos specifikacijos, kuriuo iš dalies keičiamas Sprendimas 2007/756/EB (OL L 345, 2012 12 15, p. 1).

                     (7)

                        2007 m. lapkričio 9 d. Komisijos sprendimas 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta Direktyvų 96/48/EB ir 2001/16/EB 14 straipsnio 4 ir 5 dalyse (OL L 305, 2007 11 23, p. 30).

                     (8)

                        2019 m. gegužės 16 d. Komisijos įgyvendinimo reglamentas (ES) 2019/773 dėl Europos Sąjungos geležinkelių sistemos traukinių eismo organizavimo ir valdymo posistemio techninės sąveikos specifikacijos, kuriuo panaikinimas Sprendimas 2012/757/ES (OL L 139I, 2019 5 27, p. 5).

                     (9)

                        2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53).

                     (10)

                        2011 m. gegužės 10 d. Komisijos reglamentas (ES) Nr. 445/2011 dėl subjektų, atsakingų už prekinių vagonų priežiūrą, sertifikavimo sistemos, kuriuo iš dalies keičiamas Reglamentas (EB) Nr. 653/2007 (OL L 122, 2011 5 11, p. 22).

                     (11)

                        2019 m. gegužės 16 d. Komisijos įgyvendinimo reglamentas (ES) 2019/779, kuriuo pagal Europos Parlamento ir Tarybos direktyvą (ES) 2016/798 nustatomos išsamios už transporto priemonių techninę priežiūrą atsakingų subjektų sertifikavimo sistemos nuostatos ir panaikinamas Komisijos reglamentas (ES) Nr. 445/2011 (OL L 139I, 2019 5 27, p. 360).

                     (12)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (13)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (14)

                        2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

                     (15)

                        2019 m. gegužės 16 d. Komisijos įgyvendinimo reglamentas (ES) 2019/774, kuriuo dėl posistemio „Geležinkelių riedmenys. Triukšmas“ techninės sąveikos specifikacijos taikymo turimiems prekiniams vagonams iš dalies keičiamas Reglamentas (ES) Nr. 1304/2014 (OL L 139I , 2019 5 27, p. 89)

                     (16)

                        2019 m. gegužės 16 d. Komisijos įgyvendinimo reglamentas (ES) 2019/776, kuriuo dėl suderinimo su Europos Parlamento ir Tarybos direktyva (ES) 2016/797 ir konkrečių tikslų, išdėstytų Komisijos deleguotajame sprendime (ES) 2017/1474, įgyvendinimo iš dalies keičiami Komisijos reglamentai (ES) Nr. 321/2013, (ES) Nr. 1299/2014, (ES) Nr. 1301/2014, (ES) Nr. 1302/2014 ir (ES) Nr. 1303/2014, Komisijos reglamentas (ES) 2016/919 ir Komisijos įgyvendinimo sprendimas 2011/665/ES (OL L 139I, 2019 5 27, p. 108).

                     (17)

                        2019 m. gegužės 16 d. Komisijos įgyvendinimo reglamentas (ES) 2019/773 dėl Europos Sąjungos geležinkelių sistemos traukinių eismo organizavimo ir valdymo posistemio techninės sąveikos specifikacijos, kuriuo panaikinimas Sprendimas 2012/757/ES (OL L 139I, 2019 5 27, p. 5).

                     (18)

                        2019 m. gegužės 16 d. Komisijos įgyvendinimo reglamentas (ES) 2019/779, kuriuo pagal Europos Parlamento ir Tarybos direktyvą (ES) 2016/798 nustatomos išsamios už transporto priemonių techninę priežiūrą atsakingų subjektų sertifikavimo sistemos nuostatos ir panaikinamas Komisijos reglamentas (ES) Nr. 445/2011 (C/2019/3582 OL L 139I, 2019 5 27, p. 360).

                     (19)

                        2018 m. spalio 25 d. Komisijos įgyvendinimo sprendimas (ES) 2018/1614, kuriuo nustatomos Europos Parlamento ir Tarybos direktyvos (ES) 2016/797 47 straipsnyje nurodytų transporto priemonių registrų specifikacijos ir iš dalies keičiamas ir panaikinamas Komisijos sprendimas 2007/756/EB (OL L 268, 2018 10 26, p. 53).

    ---documentbreak---

               EUROPOS KOMISIJA
            Briuselis, 2020 04 20
            COM(2020) 154 final
            PRIEDAS
            prie
            pasiūlymo dėlTARYBOS SPRENDIMO
            dėl pozicijos, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos (OTIF) Techninių ekspertų komiteto 13-ajame posėdyje, dėl geležinkelių riedmenų keliamo triukšmo VTN, prekinių vagonų VTN ir transporto priemonių ženklinimo VTN pakeitimų priėmimo ir dėl visiškai peržiūrėtos už techninę priežiūrą atsakingų subjektų sertifikavimo ir audito taisyklių ir su transporto priemonių registrais susijusių specifikacijų redakcijos priėmimo

               OTIF Techninių ekspertų komitete ES siūlomi priimti pakeitimai, susiję su už techninę priežiūrą atsakingų subjektų sertifikavimo ir audito taisyklėmis ir transporto priemonių registrų specifikacijomis

               1.Visiškai peržiūrėtas nacionalinio transporto priemonių registro (NTPR) specifikacijų tekstas, pateiktas Techninių ekspertų komiteto darbiniame dokumente „TECH-20008-CTE13-6.5-e-vehicle register Annex“, iš dalies keičiamas taip:

               ·įterpiamas naujas 13 straipsnis: „13 straipsnis Specialiosios įgyvendinimo taisyklės

               §1 Tarptautiniam susisiekimui naudoti leidžiamos transporto priemonės, patenkančios į Europos Sąjungos geležinkelių tinklą, registruojamos Europos transporto priemonių registre (ETPR).“

               2.Visiškai peržiūrėtas už techninę priežiūrą atsakingų subjektų (ECM) specifikacijų tekstas, pateiktas Techninių ekspertų komiteto darbiniame dokumente „TECH-20007-CTE13-6.4-e-ECM Proposal“, iš dalies keičiamas taip:

               ·4 dalies pabaigoje įterpiamas šis tekstas: „ATMF 3a straipsnio 5 dalis dėl ES ir COTIF nuostatų lygiavertiškumo šiuo metu taikoma tik prekiniams vagonams. Siekiant suteikti teisinio tikrumo dėl kitų kategorijų transporto priemonių, kitą kartą peržiūrint ATMF turėtų būti apsvarstyta galimybė 3a straipsnio 5 dalyje numatyti ECM sertifikavimo taikymą kitų kategorijų transporto priemonėms.“

               3.Visiškai peržiūrėtas už techninę priežiūrą atsakingų subjektų (ECM) specifikacijų tekstas, pateiktas Techninių ekspertų komiteto darbiniame dokumente „TECH-20007-CTE13-6.4-e-ECM Annex“, iš dalies keičiamas taip:

               ·3 straipsnio 5 dalies pabaigoje įterpiamas šis tekstas: „Susitariančiosios valstybės gali nustatyti nacionalinę arba regioninę (ES) procedūrą, kuri būtų tokia pat patikima kaip ir ECM sertifikavimas ir būtų taikoma vietoje ECM sertifikavimo. Siekiant išlaikyti susitariančiųjų valstybių tarpusavio pasitikėjimą, turėtų būti užtikrintas tų nacionalinių procedūrų skaidrumas.“


               EUROPOS KOMISIJA
            Briuselis, 2020 05 12
            COM(2020) 193 final
            2020/0077(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl arbitrų sąrašo patvirtinimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Europos Sąjungos (toliau – Sąjunga) vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas)
                  1
                įsteigtame EPS komitete, dėl numatomo asmenų, pageidaujančių ir galinčių būti arbitrais, sąrašo patvirtinimo.

               2.Pasiūlymo aplinkybės

               2.1.ES ir Dramblio Kaulo Kranto Respublikos tarpinis ekonominės partnerystės susitarimas

                  Susitarimo tikslas – nustatyti pradinę ekonominės partnerystės susitarimo sistemą, kuri atitiktų Kotonu susitarimą. Susitarimas laikinai taikomas nuo 2016 m. rugsėjo 3 d.

               2.2.EPS komitetas

                  EPS komitetas yra jungtinis Susitarimo institucinis organas. Susitarimo 73 straipsnyje nustatyta, kad EPS komitetas atsako už visų Susitarimo taikymo sričių administravimą ir jame nurodytų užduočių vykdymą. Sprendimus EPS komitetas priima bendru sutarimu. EPS komiteto veikla aprašyta jo darbo tvarkos taisyklėse
                     2
                  .

               2.3.EPS komiteto numatomas aktas

                  Per penktąjį posėdį [data] EPS komitetas turi priimti sprendimą dėl arbitrų sąrašo patvirtinimo (toliau – numatomas aktas) pagal Susitarimo 64 straipsnį.

                  Susitarimo 64 straipsnio 1 dalyje nustatyta: „EPS komitetas [...] sudaro 15 asmenų, pageidaujančių ir galinčių būti arbitrais, sąrašą.“

                  Numatomo akto tikslas – sudaryti penkiolikos asmenų, galinčių būti arbitrais taikant Susitarimo V antraštinėje dalyje nustatytą ginčų sprendimo tvarką, sąrašą. Šio sąrašo patvirtinimas yra esminis elementas siekiant užbaigti kurti Susitarimo ginčų prevencijos ir sprendimo nuostatų veikimo sistemą.

               3.Pozicija, kurios turi būti laikomasi Sąjungos vardu

                  Šiame Tarybos sprendimo pasiūlyme nustatoma pozicija, kurios Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl asmenų, pageidaujančių ir galinčių būti arbitrais, sąrašo patvirtinimo pagal Susitarimo 64 straipsnį.

                  Susitarimo Šalys susitarė dėl šio sprendimo projekto, jį parafavo ketvirtajame EPS komiteto posėdyje 2019 m. lapkričio 27–28 d. ir, jei bus patvirtintas laikantis Europos Sąjungos sprendimų priėmimo tvarkos, jis turėtų būti priimtas kitame EPS komiteto posėdyje, kuris turėtų įvykti 2020 m. pabaigoje.

                  Šis sprendimas yra būtinas, kad būtų galima pradėti taikyti V antraštinės dalies ginčų vengimo ir sprendimo nuostatas, taigi ir užtikrinti sklandų Susitarimo įgyvendinimą.

               4.Procedūrinis teisinis pagrindas

               4.1.Procedūrinis teisinis pagrindas

               4.1.1.
                     Principai

                  Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

                  Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                     3
                  .

               4.1.2.
                     Taikymas nagrinėjamu atveju

               EPS komitetas yra susitarimu, t. y. Dramblio Kaulo Kranto Respublikos ir Europos bendrijos bei jos valstybių narių tarpiniu ekonominės partnerystės susitarimu, įsteigtas organas.

               Aktas, kurį EPS komitetas raginamas priimti, yra teisinę galią turintis aktas. Vadovaujantis Susitarimo 64 straipsniu, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.
                     Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.
                     Taikymas nagrinėjamu atveju

               Kadangi arbitražo procedūra yra prekybos sektoriui taikytina procedūra, numatomo akto tikslas ir turinys visų pirma yra susiję su bendra prekybos politika. Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               5.NUMATOMO AKTO SKELBIMAS

               EPS komiteto sprendimu iš dalies keičiamas Susitarimas, todėl po priėmimo jį būtina paskelbti Europos Sąjungos oficialiajame leidinyje.

               2020/0077 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl arbitrų sąrašo patvirtinimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo (toliau – SESV), ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas)
                  4
               ,

               atsižvelgdama į Europos Komisijos pasiūlymą,

               kadangi:

               (1)Susitarimas Europos Sąjungos (toliau – Sąjunga) vardu sudarytas Sprendimu 2009/156/EB
                  5
                ir laikinai taikomas nuo 2016 m. rugsėjo 3 d.;

               (2)vadovaudamasis Susitarimo 64 straipsnio 1 dalimi, EPS komitetas sudaro asmenų, pageidaujančių ir galinčių būti arbitrais, sąrašą;

               (3)[data] metiniame posėdyje EPS komiteto prašoma priimti sprendimą, kuriuo sudaromas asmenų, pageidaujančių ir galinčių būti arbitrais pagal Susitarimo 64 straipsnio 1 dalį, sąrašas;

               (4)tikslinga nustatyti poziciją, kurios Sąjungos vardu turi būti laikomasi EPS komitete, nes numatomas sprendimas bus privalomas Sąjungai,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EPS komitete, grindžiama prie šio sprendimo pridedamu EPS komiteto sprendimo dėl asmenų, pageidaujančių ir galinčių būti arbitrais, sąrašo projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 59, 2009 3 3, p. 2.

                     (2)

                        OL L 194, 2018 7 31, p. 158.

                     (3)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 59, 2009 3 3, p. 3.

                     (5)

                        OL L 59, 2009 3 3, p. 1.

    ---documentbreak---

               EUROPOS KOMISIJA
            Briuselis, 2020 05 12
            COM(2020) 193 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl arbitrų sąrašo patvirtinimo

               PROJEKTAS

               Dramblio Kaulo Kranto Respublikos
                  ir Europos bendrijos bei jos valstybių narių
                  tarpiniu ekonominės partnerystės susitarimu įsteigto
                  EPS komiteto sprendimas Nr. .../2020

               dėl arbitrų sąrašo patvirtinimo

               [data]

               EPS KOMITETAS,

               atsižvelgdamas į Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą, pasirašytą 2009 m. kovo 3 d. Briuselyje (toliau – Susitarimas) ir laikinai taikomą nuo 2016 m. rugsėjo mėn., ypač į jo 64 straipsnio 1 dalį,

               kadangi:

               Susitarime nustatyta, kad EPS komitetas turi sudaryti penkiolikos asmenų, pageidaujančių ir galinčių būti arbitrais sprendžiant galinčius tarp šalių atsirasti ginčus, sąrašą,

               PRIĖMĖ ŠĮ SPRENDIMĄ:

               1 straipsnis

               1.Pagal Susitarimo 64 straipsnio 1 dalį patvirtinamas šio sprendimo priede nustatytas penkiolikos asmenų, pageidaujančių ir galinčių būti arbitrais, sąrašas.

               2.1 dalyje nurodyto arbitrų sąrašo patvirtinimas neturi poveikio kitoms konkrečioms Susitarime nustatytoms taisyklėms arba taisyklėms, kurias gali priimti EPS komitetas.

               2 straipsnis

               1 straipsnyje nurodytas arbitrų sąrašas gali būti iš dalies keičiamas EPS komiteto sprendimu pagal Susitarimo 67 straipsnį.

               3 straipsnis

               Šis sprendimas įsigalioja jo pasirašymo dieną.

               Priimta (vieta) (data)

               Dramblio Kaulo Kranto Respublikos vardu
                     Europos Sąjungos vardu

               ...
                     …

               PRIEDAS

               Arbitrų sąrašas (Susitarimo 64 straipsnio 1 dalis)

               Dramblio Kaulo Kranto Respublikos išrinkti arbitrai:

               Abbe YAO, Dramblio Kaulo Kranto Respublika,

               Abdouramane OUATTARA, Dramblio Kaulo Kranto Respublika,

               Joachim BILA AKA, Dramblio Kaulo Kranto Respublika,

               Narcisse AKA, Dramblio Kaulo Kranto Respublika,

               Karim FADIKA, Dramblio Kaulo Kranto Respublika.

               Europos Sąjungos išrinkti arbitrai:

               Claus Dieter EHLERMANN, Vokietija,

               Giorgio SACERDOTI, Italija,

               Jacques BOURGEOIS, Belgija,

               Pieter Jan KUIJPER, Nyderlandai,

               Hélène RUIZ FABRI, Prancūzija.

               Abiejų Šalių bendrai išrinkti arbitrai:

               Martial AKAKPO, Togas

               Anna KOUYATE, Malis,

               Thomas COTTIER, Šveicarija,

               Merit E. JANOW, Jungtinės Valstijos,

               Helge SELAND, Norvegija.


               EUROPOS KOMISIJA
            Briuselis, 2020 05 12
            COM(2020) 192 final
            2020/0076(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl ginčų sprendimo tvarkos ir arbitrų elgesio kodekso priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Europos Sąjungos (toliau – Sąjunga) vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas)
                  1
                įsteigtame EPS komitete, dėl numatomo ginčų sprendimo tvarkos ir arbitrų elgesio kodekso priėmimo.

               2.Pasiūlymo aplinkybės

               2.1.ES ir Dramblio Kaulo Kranto Respublikos tarpinis ekonominės partnerystės susitarimas

                  Susitarimo tikslas – nustatyti pradinę ekonominės partnerystės susitarimo sistemą, kuri atitiktų Kotonu susitarimą. Susitarimas laikinai taikomas nuo 2016 m. rugsėjo 3 d.

               2.2.EPS komitetas

                  EPS komitetas yra jungtinė Susitarimo institucinė struktūra. Susitarimo 73 straipsnyje nustatyta, kad EPS komitetas atsako už visų Susitarimo taikymo sričių administravimą ir jame nurodytų užduočių vykdymą. Sprendimus EPS komitetas priima bendru sutarimu. EPS komiteto veikla aprašyta jo darbo tvarkos taisyklėse
                     2
                  .

               2.3.EPS komiteto numatomas aktas

                  Per penktąjį posėdį [data] EPS komitetas turi priimti sprendimą dėl ginčų sprendimo tvarkos (toliau – numatomas aktas).

                  Susitarimo 59 straipsnio 1 dalyje numatyta, kad nustatytai ginčų sprendimo tvarkai taikomos darbo tvarkos taisyklės, kurias priima EPS komitetas.

                  Numatomo akto tikslas – nustatyti Susitarimo V antraštinėje dalyje nurodytų veiksmų įgyvendinimo taisykles ir tvarką, siekiant spręsti galimus Šalių ginčus. Šių taisyklių patvirtinimas yra esminis elementas siekiant užbaigti kurti Susitarimo ginčų sprendimo nuostatų veikimo sistemą.

               3.Pozicija, kurios turi būti laikomasi Sąjungos vardu

                  Šiame Tarybos sprendimo pasiūlyme nustatoma pozicija, kurios Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl ginčų sprendimo tvarkos ir arbitrų elgesio kodekso priėmimo.

                  Susitarimo Šalys susitarė dėl šio sprendimo projekto, jį parafavo ketvirtajame EPS komiteto posėdyje 2019 m. lapkričio 27–28 d. ir, jei bus patvirtintas laikantis Europos Sąjungos sprendimų priėmimo tvarkos, jis turėtų būti priimtas kitame EPS komiteto posėdyje, kuris turėtų įvykti 2020 m. pabaigoje.

                  Šis sprendimas yra būtinas, kad būtų galima pradėti taikyti V antraštinės dalies ginčų vengimo ir sprendimo nuostatas, taigi ir užtikrinti sklandų Susitarimo įgyvendinimą.

               4.Teisinis pagrindas

               4.1.Procedūrinis teisinis pagrindas

               4.1.1.Principai

                  Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

                  Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                     3
                  .

               4.1.2.Taikymas nagrinėjamu atveju

                  EPS komitetas yra susitarimu, t. y. Dramblio Kaulo Kranto Respublikos ir Europos bendrijos bei jos valstybių narių tarpiniu ekonominės partnerystės susitarimu, įsteigtas organas.

                  Aktas, kurį EPS komitetas raginamas priimti, yra teisinę galią turintis aktas. Vadovaujantis Susitarimo 59 ir 67 straipsniais, numatomas aktas bus privalomas pagal tarptautinę teisę.

                  Numatomu aktu Susitarimo institucinė struktūra nepapildoma ir nekeičiama.

                  Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

                  Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas nagrinėjamu atveju

                  Pagrindinis numatomo akto tikslas ir turinys yra susiję su bendra prekybos politika. Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               5.NUMATOMO AKTO SKELBIMAS

               EPS komiteto sprendimu iš dalies keičiamas Susitarimas, todėl po priėmimo jį būtina paskelbti Europos Sąjungos oficialiajame leidinyje.

               2020/0076 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl ginčų sprendimo tvarkos ir arbitrų elgesio kodekso priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 2009/156/EB
                  4
                Sąjungos vardu pasirašytas Dramblio Kaulo Kranto Respublikos ir Europos bendrijos bei jos valstybių narių tarpinis ekonominės partnerystės susitarimas (toliau – Susitarimas)
                  5
               ; Jis laikinai taikomas nuo 2016 m. rugsėjo 3 d.;

               (2)pagal Susitarimo 59 straipsnio 1 dalį EPS komitetas turi priimti darbo tvarkos taisykles ir elgesio kodeksą, nustatančius ginčų sprendimo tvarką;

               (3)artimiausiame metiniame posėdyje EPS komiteto prašoma priimti sprendimą, kuriuo nustatoma ginčų sprendimo tvarka ir arbitrų elgesio kodeksas;

               (4)tikslinga nustatyti poziciją, kurios Sąjungos vardu turi būti laikomasi EPS komitete dėl numatomo sprendimo priėmimo, kuris bus privalomas Sąjungai;

               (5)todėl Sąjungos pozicija EPS komitete turėtų būti grindžiama pridedamu sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, grindžiama prie šio sprendimo pridedamu EPS komiteto sprendimo dėl ginčų sprendimo tvarkos ir arbitrų elgesio kodekso priėmimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 59, 2009 3 3, p. 3.

                     (2)

                        OL L 194, 2018 7 31, p. 158.

                     (3)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        2008 m. lapkričio 21 d. Tarybos sprendimas 2009/156/EB dėl Dramblio Kaulo Kranto Respublikos, vienos šalies, ir Europos bendrijos bei jos valstybių narių, kitos šalies, tarpinio ekonominės partnerystės susitarimo pasirašymo ir laikino taikymo (OL L 59, 2009 3 3, p. 1).

                     (5)

                        OL L 59, 2009 3 3, p. 3.

    ---documentbreak---

               EUROPOS KOMISIJA
            Briuselis, 2020 05 12
            COM(2020) 192 final
            PRIEDAI
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi pagal Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą įsteigtame EPS komitete, dėl ginčų sprendimo tvarkos ir arbitrų elgesio kodekso priėmimo

               PROJEKTAS

               [data] Dramblio Kaulo Kranto Respublikos ir Europos bendrijos bei jos valstybių narių tarpiniu ekonominės partnerystės susitarimu įsteigto
                  EPS KOMITETO SPRENDIMAS

               Nr. 1/2020

               dėl ginčų sprendimo tvarkos ir arbitrų elgesio kodekso priėmimo

               EPS KOMITETAS,

               atsižvelgdamas į Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas), pasirašytą 2008 m. lapkričio 26 d. Briuselyje ir laikinai taikomą nuo 2016 m. rugsėjo 3 d., ypač į jo 59 straipsnio 1 dalį ir 73 straipsnį,

               kadangi:

               (1)Susitarimo 59 straipsnio 1 dalyje nustatyta, kad V antraštinės dalies (Ginčų vengimas ir sprendimas) 3 skyriuje (Ginčų sprendimo procedūros) numatyta tvarka taikoma pagal EPS komiteto priimtą ginčų sprendimo tvarką;

               (2)Susitarimo 73 straipsnyje nustatyta, kad EPS komitetas atsako už visų Susitarimo taikymo sričių administravimą ir jame nurodytų užduočių vykdymą,

               PRIĖMĖ ŠĮ SPRENDIMĄ:

               1 straipsnis

               1.Nustatomi priede išdėstyti ginčų sprendimo tvarka ir arbitrų elgesio kodeksas.

               2.Ši tvarka ir elgesio kodeksas neturi poveikio kitoms konkrečioms Susitarime nustatytoms taisyklėms arba taisyklėms, kurias gali priimti EPS komitetas.

               2 straipsnis

               Šis sprendimas įsigalioja jo pasirašymo dieną.

               Priimta [vieta] [data]

               Dramblio Kaulo Kranto Respublikos vardu
                     Europos Sąjungos vardu

               PRIEDAS

               GINČŲ SPRENDIMO TVARKA

               1 straipsnis

               Sąvokų apibrėžtys

               Šiose darbo tvarkos taisyklėse vartojamų sąvokų apibrėžtys:

               patarėjas – fizinis asmuo, Šalies pasamdytas patarti arba padėti tai Šaliai dėl arbitražo procedūros;

               arbitrų kolegija – kolegija, sudaryta pagal Susitarimo 50 straipsnį;

               arbitras – arbitrų kolegijos, sudarytos pagal Susitarimo 50 straipsnį, narys;

               padėjėjas – fizinis asmuo, kuris arbitro nustatytomis sąlygomis atlieka tyrimus ar padeda arbitrui;

               diena – kalendorinė diena;

               nedarbo diena – šeštadienis, sekmadienis ir bet kuri kita diena, kurią šių taisyklių taikymo tikslais Šalis nurodo kaip poilsio dieną;

               Šalies atstovas – Šalies ministerijos ar kitos vyriausybinės organizacijos ar bet kurios kitos viešojo sektoriaus įstaigos darbuotojas ar kitas jos skirtas asmuo, kuris atstovauja šiai Šaliai ginče dėl Susitarimo;

               Šalis atsakovė – Šalis, kuri, kaip teigiama, pažeidė Susitarimo 46 straipsnyje nurodytas nuostatas;

               Šalis ieškovė – Šalis, kuri prašo sudaryti arbitrų kolegiją pagal Susitarimo 49 straipsnį.

               2 straipsnis

               Taikymo sritis

               1.Šio priedo nuostatos papildo ir patikslina Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą (toliau – Susitarimas), visų pirma jo 49 ir tolesnius straipsnius dėl arbitražo.

               2.Šiomis darbo tvarkos taisyklėmis siekiama sudaryti Šalims galimybę išspręsti ginčus, kurie gali tarp jų kilti, priimant abiem pusėms priimtiną sprendimą, dėl kurio susitariama taikant arbitražo tvarką.

               3.Visos Šalys, įgyvendinant Dramblio Kaulo Kranto Respublikos ir Europos bendrijos bei jos valstybių narių tarpinį ekonominės partnerystės susitarimą, gali pasinaudoti arbitražu siekdamos išspręsti ginčus, kurie gali tarp jų kilti.

               3 straipsnis

               Arbitražo procedūros inicijavimas ir pranešimai

               1.Laikoma, kad arbitražo procedūra yra inicijuota tą dieną, kurią Šalis atsakovė ir EPS komitetas gavo prašymą dėl arbitrų kolegijos sudarymo, kaip numatyta pagal Susitarimo 49 straipsnio 2 dalį.

               2.Šiose darbo tvarkos taisyklėse „pranešimas“ – visi su arbitražu susiję prašymai, pranešimai, rašytiniai pareiškimai ar kiti dokumentai:

               a)arbitrų kolegijos pateiktas pranešimas siunčiamas abiem Šalims tuo pačiu metu;

               b)Šalies pranešimas, skirtas arbitrų kolegijai, tuo pačiu metu siunčiamas (jo kopija) kitai Šaliai;

               c)Šalies pranešimas, skirtas kitai Šaliai, prireikus tuo pačiu metu siunčiamas (jo kopija) arbitrų kolegijai.

               3.Visi pranešimai siunčiami e. paštu arba, tam tikrais atvejais, bet kokiomis kitomis ryšio priemonėmis, kurias naudojant yra numatytas išsiunčiamų dokumentų registravimas. Jei neįrodyta kitaip, toks pranešimas laikomas pateiktu jo išsiuntimo dieną.

               4.Visi pranešimai siunčiami atitinkamai Europos Sąjungos Europos Komisijos prekybos generaliniam direktoratui ir Dramblio Kaulo Kranto nurodytam koordinatoriui.

               5.Su arbitražo procedūra susijusiame pranešime rastos smulkios korektūros klaidos gali būti ištaisytos atsiunčiant naują pranešimą, kuriame aiškiai nurodyti pakeitimai.

               6.Jei paskutinė pranešimo pristatymo diena sutampa su oficialia Dramblio Kaulo Kranto ar Europos Sąjungos nedarbo diena, pranešimas gali būti pristatytas pirmą darbo dieną po jos. Joks pranešimas ar prašymas nelaikomas gautu nedarbo dieną.

               7.Priklausomai nuo ginčijamų klausimų pobūdžio, visų prašymų ir  pranešimų, pagal šias darbo tvarkos taisykles skirtų EPS komitetui, kopijos taip pat siunčiamos atitinkamiems kitiems instituciniams organams.

               4 straipsnis

               Arbitrų skyrimas

               1.Jei pagal Susitarimo 50 straipsnį arbitras renkamas burtų keliu, EPS komiteto pirmininkas nedelsdamas informuoja Šalis apie burtų traukimo datą, laiką ir vietą.

               2.Šalys gali dalyvauti traukiant burtus ir burtai traukiami dalyvaujant atvykusioms Šalims.

               3.EPS komiteto pirmininkas raštu informuoja kiekvieną atrinktą asmenį apie jo skyrimą arbitru. Kiekvienas asmuo per penkias dienas nuo tos datos, kai jis buvo informuotas apie paskyrimą, abiem Šalims patvirtina, kad gali eiti šias pareigas.

               4.Jei Susitarimo 64 straipsnyje nurodytas arbitrų sąrašas nebuvo sudarytas arba jei prašymo pateikimo pagal Susitarimo 50 straipsnio 2 dalį metu jame nėra pakankamai asmenų, arbitrai išrenkami burtų keliu iš vienos iš Šalių arba abiejų Šalių oficialiai pasiūlytų asmenų.

               5 straipsnis

               Šalių ir arbitrų kolegijos konsultacijos

               1.Jei Šalys nesusitaria kitaip, per septynias dienas nuo arbitrų kolegijos sudarymo jos susitinka su arbitrų kolegija, kad nustatytų klausimus, kuriuos, Šalių arba arbitrų kolegijos nuomone, reikia išspręsti, įskaitant:

               (a)arbitrų atlygį ir atlygintinas išlaidas, kurios turi atitikti PPO standartus ir kriterijus;

               (b)kiekvieno arbitro padėjėjo atlygį, kurio bendra suma neviršija 50 proc. viso arbitro atlygio;

               (c)procedūrų tvarkaraštį.

               2.Arbitrai ir Šalių atstovai gali dalyvauti tame susitikime telefonu ar per vaizdo konferenciją.

               3.Jei per penkias dienas nuo arbitrų kolegijos sudarymo dienos Šalys nesusitaria kitaip, arbitrų kolegijos įgaliojimai yra šie:

               „atsižvelgiant į atitinkamas Susitarimo nuostatas, nagrinėti prašyme dėl arbitrų kolegijos įsteigimo nurodytą klausimą, priimti nutarimus dėl atitinkamos priemonės atitikties 46 straipsnio nuostatoms ir nutarimus pagal Susitarimo 52, 62 ir 63 straipsnius.“

               4.Šalys apie įgaliojimus, dėl kurių susitarė, per tris darbo dienas nuo susitarimo praneša arbitrų kolegijai.

               6 straipsnis

               Rašytiniai pareiškimai

               Šalis ieškovė pradinį rašytinį pareiškimą pateikia ne vėliau kaip per dvidešimt dienų nuo arbitrų kolegijos sudarymo dienos. Šalis atsakovė atsakomąjį rašytinį pareiškimą pateikia ne vėliau kaip per dvidešimt dienų nuo pradinio rašytinio pareiškimo pateikimo dienos.

               7 straipsnis

               Arbitrų kolegijų darbas

               1.Visiems posėdžiams pirmininkauja arbitrų kolegijos pirmininkas. Arbitrų kolegija gali savo pirmininkui perduoti įgaliojimus priimti administracinius ir procedūrinius sprendimus konkrečioje srityje.

               2.Pagal šių darbo tvarkos taisyklių 9 straipsnį posėdyje dalyvauja arbitrai ir kviečiami atvykti asmenys. Išskyrus atvejus, kai Susitarime arba šiose darbo tvarkos taisyklėse nustatyta kitaip, ir nedarant poveikio šių darbo tvarkos taisyklių 9 straipsnio 5 daliai, arbitrų kolegija gali savo veiklą vykdyti telefonu, faksu ar kitomis priemonėmis, įskaitant elektronines priemones.

               3.Arbitrų kolegijos svarstymuose gali dalyvauti tik arbitrai, tačiau arbitrų kolegija gali leisti, kad tokiuose svarstymuose dalyvautų ir jų padėjėjai.

               4.Visų nutarimų projektų rengimas yra išskirtinė arbitrų kolegijos prievolė, kurios negalima perduoti kitiems.

               5.Arbitrų kolegijos nustatyti faktai ir rekomendacijos pagal Susitarimo 51 ir 52 straipsnius turėtų, kiek tai įmanoma, būti pagrįsti bendru sutarimu, o jei jo pasiekti neįmanoma, – narių daugumos nuomone. Arbitrai negali teikti atskirų nuomonių dėl klausimų, kuriais nesutariama vienbalsiai.

               6.Iškilus procedūriniam klausimui, kuriam nėra taikomos V antraštinės dalies (Ginčų vengimas ir sprendimas) nuostatos, arbitrų kolegija, pasikonsultavusi su Šalimis, gali taikyti tinkamą procedūrą, derančią su tomis nuostatomis ir užtikrinančią Šalims vienodas sąlygas.

               7.Jei arbitrų kolegija mano, kad reikia pakeisti procedūrai taikomus terminus, išskyrus nustatytus Susitarimo V antraštinėje dalyje (Ginčų vengimas ir sprendimas), arba atlikti kitus procedūrinius ar administracinius koregavimus, ji raštu informuoja Šalis apie pakeitimų ar koregavimų priežastis ir reikiamą terminą ar koregavimą. Pasikonsultavusi su Šalimis arbitrų kolegija gali patvirtinti tokį pakeitimą ar koregavimą.

               8.Visi šiose darbo tvarkos taisyklėse nustatyti terminai gali būti keičiami abipusiu Šalių sutarimu. Šalies prašymu arbitrų kolegija gali keisti procedūrai taikytinus terminus.

               9.Arbitrų kolegija bendru Šalių prašymu bet kuriuo metu sustabdo procedūrą Šalių sutartam laikotarpiui, neviršijančiam dvylikos iš eilės einančių mėnesių.

               10.Sustabdymo atveju atitinkami terminai pratęsiami laikotarpiui, kuriam arbitrų kolegijos darbas buvo sustabdytas. Arbitrų kolegija tęsia procedūrą bet kuriuo metu gavusi bendrą Šalių prašymą arba pasibaigus sutartam sustabdymo laikotarpiui vienos iš Šalių raštišku prašymu. Apie prašymą pranešama arbitrų kolegijos pirmininkui ir, jei reikia, kitai Šaliai. Jei arbitrų kolegijos darbas buvo sustabdytas daugiau kaip dvylika iš eilės einančių mėnesių, kolegijos įgaliojimai nustoja galioti, o arbitražo procedūra nutraukiama. Šalys bet kuriuo metu gali susitarti nutraukti arbitrų kolegijos darbą. Šalys kartu praneša apie tokį susitarimą arbitrų kolegijos pirmininkui.

               11.Nutraukus arbitrų kolegijos darbą nepažeidžiamos Šalių teisės kitose procedūrose dėl to paties klausimo pagal V antraštinę dalį (Ginčų vengimas ir sprendimas).

               8 straipsnis

               Pakeitimas

               1.Jei arbitras negali dalyvauti procedūroje, nusišalina arba turi būti pakeistas, jį pakeisiantis asmuo išrenkamas pagal Susitarimo 50 straipsnį.

               2.Jei Šalis mano, kad arbitras nesilaiko elgesio kodekso reikalavimų ir todėl turėtų būti pakeistas, ji apie tai praneša kitai Šaliai per penkiolika dienų nuo to laiko, kai sužinojo apie aplinkybes, kuriomis pagrindžiamas faktas, kad arbitras tariamai pažeidė nustatytą elgesio kodeksą.

               3.Šalys tarpusavyje konsultuojasi per penkiolika dienų nuo 2 dalyje nurodytos pranešimo datos. Šalys informuoja arbitrą apie jo, kaip įtariama, reikalavimų nesilaikymą ir gali paprašyti arbitrą imtis veiksmų, kad užtikrintų reikalavimų laikymąsi. Jei susitaria, jos taip pat gali nušalinti arbitrą ir pasirinkti naują arbitrą pagal Susitarimo 50 straipsnio 2 dalyje ir, prireikus, pagal Susitarimo 50 straipsnio 3 dalyje nurodytą tvarką.

               4.Jei Šalys nesutaria, ar reikia pakeisti arbitrą, išskyrus kolegijos pirmininką, bet kuri Šalis gali prašyti šį klausimą perduoti spręsti arbitrų kolegijos pirmininkui, kurio sprendimas yra galutinis.

               5.Jei, gavęs tokį prašymą, pirmininkas nustato, kad arbitras nesilaiko arbitrų elgesio kodekso reikalavimų, naujas arbitras išrenkamas pagal Susitarimo 50 straipsnio 3 dalį.

               6.Jei Šalis mano, kad arbitrų kolegijos pirmininkas nesilaiko arbitrų elgesio kodekso reikalavimų, Šalys pasitaria ir, jei susitaria, atleidžia pirmininką ir pasirenka jį pakeisiantį asmenį Susitarimo 50 straipsnyje nustatyta tvarka.

               7.Jei Šalys nesutaria, ar reikia keisti pirmininką, bet kuri Šalis gali prašyti, kad šis klausimas būtų perduotas spręsti vienam iš pagal Susitarimo 64 straipsnį sudaryto sąrašo asmenų, išrinktų eiti arbitrų kolegijos pirmininko pareigas. Asmenį burtų keliu išrenka EPS komiteto pirmininkas. Tokiu būdu išrinktas asmuo nusprendžia, ar pirmininkas laikosi arbitrų elgesio kodekso reikalavimų. Jo sprendimas yra galutinis.

               8.Jei nusprendžiama, kad pirmininkas nesilaiko arbitrų elgesio kodekso reikalavimų, naujas pirmininkas išrenkamas pagal Susitarimo 50 straipsnio 3 dalį.

               9 straipsnis

               Posėdžiai

               1.Laikydamasis 5 straipsnio 1 dalyje nustatyto tvarkaraščio, pasikonsultavęs su Šalimis ir kitais arbitrais, arbitražo kolegijos pirmininkas informuoja Šalis apie posėdžio datą, laiką ir vietą. Už procedūros logistinį administravimą atsakinga Šalis šią informaciją paskelbia viešai, laikydamasi 11 straipsnio.

               2.Jei Šalys nesusitaria kitaip, posėdis rengiamas Briuselyje, jei Šalis ieškovė yra Dramblio Kaulo Krantas, ir Abidžane, jei Šalis ieškovė yra Europos Sąjunga.

               3.Šalims susitarus arbitrų kolegija gali surengti papildomus posėdžius.

               4.Visi arbitrai dalyvauja visame posėdyje.

               5.Nepaisant to, ar procedūra yra vieša, ar ne, posėdyje gali dalyvauti šie asmenys:

               a)Šalių atstovai;

               b)Šalių patarėjai;

               c)administracijos darbuotojai, vertėjai žodžiu ir raštu, teismo referentai;

               d)arbitrų padėjėjai;

               e)ekspertai, kuriuos arbitrų kolegija paskiria pagal Susitarimo 60 straipsnį.

               6.Ne vėliau kaip prieš penkias dienas iki posėdžio dienos kiekviena Šalis įteikia arbitrų kolegijai ir kitai Šaliai fizinių asmenų, kurie posėdyje tos Šalies vardu pateiks žodinių argumentų ar paaiškinimų, ir kitų atstovų ar patarėjų, kurie dalyvaus posėdyje, pavardžių sąrašą.

               7.Užtikrindama, kad Šaliai ieškovei ir Šaliai atsakovei būtų skirta tiek pat laiko, arbitrų kolegija posėdį veda toliau nurodytu būdu.

               Argumentai

               a)Šalies ieškovės argumentai;

               b)Šalies atsakovės argumentai.

               Priešiniai argumentai

               a)Šalies ieškovės atsakymas;

               b)Šalies atsakovės prieštaravimai.

               8.Arbitrų kolegija gali pateikti klausimus bet kuriai Šaliai bet kuriuo posėdžio metu.

               9.Arbitrų kolegija pasirūpina, kad posėdžio protokolas būtų parengtas ir įteiktas Šalims per penkiolika dienų po posėdžio. Šalys gali pateikti pastabų dėl protokolo, o arbitrų kolegija gali į tas pastabas atsižvelgti per penkias dienas nuo dokumento gavimo.

               10.Per dešimt dienų nuo posėdžio dienos kiekviena Šalis gali arbitrų kolegijai ir kitai Šaliai pateikti papildomą rašytinį pareiškimą dėl bet kokio posėdžio metu kilusio klausimo.

               10 straipsnis

               Klausimai raštu

               1.Arbitrų kolegija bet kuriuo procedūros metu gali vienai ar abiem Šalims pateikti klausimų raštu. Kiekviena Šalis gauna dokumento su arbitrų kolegijos klausimais kopiją.

               2.Be to, rašytinio atsakymo į arbitrų kolegijos klausimus kopiją Šalis pateikia kitai Šaliai. Kiekvienai Šaliai suteikiama galimybė pateikti raštiškų pastabų dėl kitos Šalies atsakymo per penkias dienas nuo to atsakymo gavimo.

               11 straipsnis

               Skaidrumas ir konfidencialumas

               1.Kiekviena Šalis ir arbitrų kolegija užtikrina informacijos, kurią kita Šalis pateikė arbitrų kolegijai ir nurodė, kad ji yra konfidenciali, konfidencialumą. Jei Šalies pareiškimuose arbitrų kolegijai yra konfidencialios informacijos, ta Šalis per penkiolika dienų nuo tos informacijos pateikimo taip pat pateikia nekonfidencialią pareiškimo versiją, kurią būtų galima paskelbti viešai.

               2.Jokia šių darbo tvarkos taisyklių nuostata netrukdo Šaliai viešai atskleisti savo pozicijos tiek, kiek kalbant apie kitos Šalies pateiktą informaciją neatskleidžiama ta informacija, kurią kita Šalis nurodė esant konfidencialią.

               3.Jei Šalies pareiškimuose ir argumentuose yra slaptos verslo informacijos, arbitrų kolegija rengia uždarus posėdžius. Jei posėdžiaujama uždarai, Šalys užtikrina arbitrų kolegijos posėdžių konfidencialumą.

               12 straipsnis

               Ex parte ryšiai

               1.Arbitrų kolegija nesusitinka ar nesusisiekia su Šalimi kitai Šaliai nedalyvaujant.

               2.Nė vienas arbitras negali su viena arba abiem Šalimis aptarinėti jokio su ginčo nagrinėjimu susijusio aspekto, jei nedalyvauja kiti arbitrai.

               13 straipsnis

               Amicus curiae pareiškimai

               1.Šalies teritorijoje įsisteigę nevyriausybiniai subjektai gali pateikti arbitrų kolegijai amicus curiae informaciją, kaip nurodyta 2–5 dalyse.

               2.Jei Šalys per penkias dienas nuo arbitrų kolegijos įsteigimo dienos nesusitaria kitaip, arbitrų kolegija gali priimti neprašytus rašytinius pareiškimus, su sąlyga, kad jie pateikiami per dešimt dienų nuo arbitrų kolegijos įsteigimo dienos, yra tiesiogiai susiję su arbitrų kolegijos svarstomu klausimu ir jokiu būdu nėra didesnės apimties kaip penkiolika spausdintų puslapių, įskaitant jų priedus.

               3.Pareiškime pateikiamas pareiškimą padavusio subjekto (fizinio arba juridinio asmens) aprašymas, nurodomas to subjekto veiklos pobūdis ir finansavimo šaltiniai bei to subjekto interesų, susijusių su arbitražo procedūra, pobūdis. Pareiškimas rengiamas Šalių pasirinktomis kalbomis pagal šių darbo tvarkos taisyklių 16 straipsnio 1 ir 2 dalis.

               4.Pareiškimai pateikiami Šalims, kad šios galėtų pateikti pastabų. Šalys gali pateikti arbitrų kolegijai pastabų per dešimt dienų nuo pareiškimo gavimo.

               5.Arbitrų kolegija savo nutarime išvardija visus gautus pareiškimus, kurie atitinka šias darbo tvarkos taisykles. Arbitrų kolegija neprivalo savo nutarime atsižvelgti į tuose pareiškimuose pateiktus argumentus. Arbitrų kolegija pateikia Šalių pastaboms visus gautus pareiškimus.

               14 straipsnis

               Skubūs atvejai

               Susitarimo 52 straipsnio 2 dalyje nurodytais skubos atvejais arbitrų kolegija, pasitarusi su Šalimis, prireikus pakoreguoja šiose darbo tvarkos taisyklėse nustatytus terminus ir apie tokius pakeitimus praneša Šalims.

               15 straipsnis

               Sąnaudos

               1.Kiekviena Šalis pati padengia savo dalyvavimo arbitražo procedūroje sąnaudas.

               2.Šalis atsakovė yra atsakinga už arbitražo procedūros logistinį administravimą, visų pirma už posėdžių organizavimą, ir padengia visas išlaidas, susijusias su posėdžių logistiniu administravimu. Tačiau Šalys kartu vienodomis dalimis padengia kitas arbitražo procedūros administracines išlaidas ir arbitrų atlygį ir išlaidas bei arbitrų padėjėjų atlygį ir išlaidas.

               16 straipsnis

               Procedūros darbo kalba, vertimas raštu ir žodžiu

               1.Vykstant Susitarimo 50 straipsnio 2 dalyje nurodytoms konsultacijoms ir ne vėliau nei įvyksta šių darbo tvarkos taisyklių 5 straipsnio 1 dalyje nurodytas posėdis, Šalys siekia susitarti dėl bendros darbo kalbos arbitrų kolegijos darbo metu.

               2.Jei Šalys nesusitaria dėl bendros darbo kalbos, kiekviena Šalis pasirūpina savo rašytinių pareiškimų vertimu į kitos Šalies pasirinktą kalbą, nebent tie pareiškimai būtų parašyti viena iš PPO darbo kalbų. Šalis atsakovė pasirūpina žodinių pareiškimų vertimu žodžiu į Šalių pasirinktas kalbas.

               3.Arbitrų kolegijos ataskaitos ir nutarimai skelbiami Šalių pasirinkta (-omis) kalba (-omis). Jeigu Šalys nėra sutarusios dėl bendros darbo kalbos, arbitražo kolegijos tarpinė ir galutinė ataskaitos turi būti parengtos viena iš PPO darbo kalbų.

               4.Visas arbitrų kolegijos nutarimo vertimo į Šalių pasirinktą (-as) kalbą (-as) išlaidas Šalys padengia vienodomis dalimis.

               5.Šalis gali pareikšti pastabas dėl pagal šias darbo tvarkos taisykles parengto dokumento vertimo tikslumo.

               6.Kiekviena Šalis padengia savo rašytinių pareiškimų vertimo išlaidas. Sprendimo vertimo išlaidas Šalys pasidalija po lygiai.

               17 straipsnis

               Terminų nustatymas

               Visi susitarimo V antraštinėje dalyje (Ginčų vengimas ir sprendimas) ir šiose darbo tvarkos taisyklėse nustatyti terminai, įskaitant terminą, per kurį arbitrų kolegijos turi pranešti apie priimtus nutarimus, gali būti iš dalies pakeisti abipusiu Šalių sutarimu ir skaičiuojami kalendorinėmis dienomis nuo kitos dienos po veiksmo ar fakto, kuriam jie taikomi, jei nenurodyta kitaip.

               18 straipsnis

               Kitos procedūros

               Šiose darbo tvarkos taisyklėse nustatyti procedūros terminai koreguojami pagal specialius terminus, nustatytus arbitrų kolegijos nutarimui priimti vykstant procedūrai pagal Susitarimo 54–57 straipsnius.

               Priedas prie ginčų sprendimo tvarkos

               ARBITRŲ ELGESIO KODEKSAS

               1 straipsnis

               Sąvokų apibrėžtys

               Šiame Elgesio kodekse:

               –arbitras – arbitrų kolegijos, sudarytos pagal Susitarimo 50 straipsnį, narys;

               –padėjėjas – fizinis asmuo, kuris arbitro nustatytomis sąlygomis atlieka tyrimus ar padeda arbitrui;

               –kandidatas – asmuo, kurio pavardė yra Susitarimo 64 straipsnyje nurodytame arbitrų sąraše ir kurį svarstoma išrinkti arbitru pagal Susitarimo 50 straipsnį;

               –tarpininkas – fizinis asmuo, kuris vadovauja tarpininkavimui pagal Susitarimo 48 straipsnį;

               –darbuotojai – arbitro vadovaujami ir kontroliuojami fiziniai asmenys, išskyrus padėjėjus.

               2 straipsnis

               Pagrindiniai principai

               1.Kad ginčų sprendimo mechanizmas išliktų sąžiningas ir nešališkas, kiekvienas kandidatas ir arbitras:

               a)susipažįsta su šiuo elgesio kodeksu;

               b)yra nepriklausomas ir nešališkas;

               c)vengia tiesioginių ir netiesioginių interesų konfliktų;

               d)vengia netinkamo elgesio ar veiklos, kuri galėtų būti laikoma netinkamu elgesiu, ir šališkumo;

               e)griežtai laikosi gero elgesio normų ir

               f)jam nedaro įtakos asmeniniai interesai, spaudimas iš išorės, politinės aplinkybės, vieši protestai, lojalumas Šaliai arba kritikos baimė.

               2.Arbitras nei tiesiogiai, nei netiesiogiai neprisiima jokių prievolių ir nesiekia jokios naudos, jei tai kokiu nors būdu trukdo arba gali trukdyti tinkamai vykdyti pareigas.

               3.Arbitras nesinaudoja priklausymu arbitrų kolegijai, kad patenkintų asmeninius ar privačius interesus. Arbitras vengia veiksmų, dėl kurių galėtų būti manoma, kad kiti asmenys gali jį kaip nors paveikti.

               4.Arbitras neleidžia, kad buvę ar esami finansiniai, verslo, profesiniai, asmeniniai ar socialiniai ryšiai ar įsipareigojimai paveiktų jo elgesį arba nuomonę.

               5.Arbitras vengia užmegzti ryšius ar įgyti finansinių interesų, kurie gali paveikti jo nešališkumą arba dėl kurių gali kilti pagrįstų abejonių dėl jo tinkamo elgesio arba nešališkumo.

               3 straipsnis

               Prievolė atskleisti informaciją

               1.Prieš patvirtinant kandidatą arbitru pagal Susitarimo 50 straipsnį, jis atskleidžia informaciją apie interesus, ryšius ar dalykus, kurie gali daryti poveikį jo nepriklausomumui ar nešališkumui arba dėl kurių gali kilti pagrįstų abejonių dėl jo tinkamo elgesio arba nešališkumo procedūros metu.

               2.Todėl kandidatas kiek įmanoma stengiasi, kad išsiaiškintų minėtus interesus, ryšius ir dalykus, įskaitant finansinius interesus, profesinius interesus arba darbo ar šeimos interesus.

               3.Prievolė atskleisti 1 dalyje minėtą informaciją yra nuolatinė arbitro pareiga atskleisti visus tokius interesus, ryšius ar dalykus, kurie gali iškilti bet kuriame procedūros etape.

               4.Kandidatas arba arbitras informuoja EPS komitetą apie bet kokius dalykus, susijusius su faktiniais arba galimais šio elgesio kodekso pažeidimais, kai tik apie juos sužino, kad Šalys galėtų juos apsvarstyti.

               4 straipsnis

               Arbitrų pareigos

               1.Sutikęs būti paskirtu arbitras turi galėti vykdyti savo pareigas ir jas vykdyti kruopščiai, greitai, sąžiningai ir uoliai per visą procedūrą.

               2.Arbitras nagrinėja tik per procedūrą iškeltus ir nutarimui priimti reikalingus klausimus, ir šios pareigos neperleidžia jokiam kitam asmeniui.

               3.Arbitras imasi visų tinkamų priemonių užtikrinti, kad jo padėjėjai ir darbuotojai susipažintų su šio elgesio kodekso 2, 3, 4 ir 6 straipsniais ir jų laikytųsi.

               5 straipsnis

               Buvusių arbitrų prievolės

               Visi buvę arbitrai privalo vengti veiksmų, dėl kurių galėtų būti manoma, jog vykdydami pareigas jie buvo šališki arba galėjo pasipelnyti iš arbitrų kolegijos nutarimo.

               6 straipsnis

               Konfidencialumas

               1.Esami ar buvę arbitrai niekada neatskleidžia neviešos informacijos, kuri yra susijusi su procedūra arba buvo gauta procedūros metu, taip pat ja nesinaudoja kitiems tikslams, išskyrus tą procedūrą, ir niekada neatskleidžia tos informacijos arba ja nesinaudoja, kad įgytų asmeninės naudos, suteiktų naudos kitiems arba pakenktų kitų asmenų interesams.

               2.Arbitras neatskleidžia arbitrų kolegijos nutarimo ar jo dalių anksčiau nei jis paskelbiamas pagal Susitarimo 63 straipsnį.

               3.Arbitras arba buvęs arbitras niekada neatskleidžia arbitrų kolegijos svarstymų detalių ar kurio nors nario nuomonės.

               7 straipsnis

               Išlaidos

               Kiekvienas arbitras registruoja procedūrai skirtą laiką ir savo išlaidas, ir savo padėjėjo laiką ir išlaidas, ir pateikia Šalims galutinę jų ataskaitą.

               8 straipsnis

               Tarpininkai

               Šis elgesio kodeksas mutatis mutandis taikomas tarpininkams.